Κλωνοποιείται το πρώτο ανθρώπινο έμβρυο - 2001-11-27
Και αγελάδες κλώνοι - Βιταμίνες επιβραδύνουν τον εκφυλισμό της ωχράς κηλίδος
Μετά από χρόνια ερευνών μια εταιρεία βιοτεχνολογίας της Μασαχουσέτης η Advanced Cell Technology, ανακοίνωσε ότι κατάφερε να κλωνοποιήσει το πρώτο ανθρώπινο έμβρυο. Όπως μεταδίδει η Αννα Καραγιαννοπούλου της Φωνής της Αμερικής, ο πρόεδρος της εταιρείας Μάικλ Γουέστ είπε:«Βιολογικά και επιστημονικά οι μονάδες που δημιουργήσαμε δεν είναι ανθρώπινα όντα. Πρόκειται για κυτταρική ζωή, όχι για ανθρώπινη ζωή. » Ο κ. Γουέστ επιμένει ότι στόχος της εταιρείας του δεν είναι να δημιουργήσει ανθρώπινους κλώνους, αλλά να χρησιμοποιήσει εμβρυϊκά κύτταρα για την δημιουργία θεραπειών πολύ σοβαρών νόσων όπως η Πάρκινσον και ο Διαβήτης Τύπου Α. Είπε συγκεκριμένα: «Ονειρευόμαστε πως μια μέρα θα μπορέσουμε να πάρουμε ένα κύτταρο από κάποιον ασθενή, ένα δερματικό κύτταρο για παράδειγμα, και να του δώσουμε αυτό που χρειάζεται για να θεραπευτεί η ασθένεια του. » Βέβαια ο πρόεδρος της Advanced Cell Technologies παραδέχεται ότι για να συμβεί κάτι τέτοιο το Αμερικανικό Κογκρέσο θα πρέπει να επιτρέψει την προώθηση αυτής της τεχνολογίας, μια και αυτή τη στιγμή η αμερικανική νομοθεσία απαγορεύει τη χρηματοδότηση από το ομοσπονδιακό δημόσιο ερευνών που σχετίζονται με την κλωνοποίηση ανθρώπου. Και αγελάδες κλώνοι Λίγες μέρες πριν ανακοινώσει την πρώτη κλωνοποίηση ανθρώπινου εμβρύου, η εταιρεία Advanced Cell Technology απ’ την Μασαχουσέτη, αμφισβητούσε την θεωρία ότι τα κλωνοποιημένα ζώα έχουν πολύ περισσότερες πιθανότητες να γεννηθούν με ανωμαλίες, και τόνιζε ότι έχει δημιουργήσει με την μέθοδο της κλωνοποίησης 24 αγελάδες οι οποίες είναι απολύτως υγιείς. Η εταιρεία δηλώνει ότι δημιούργησε 500 κλωνοποιημένα έμβρυα αγελάδων, απ’ τα οποία επέζησαν 24 τα οποία αναπτύχθηκαν σε υγιή ζώα. Τα συμπεράσματα αυτών των ερευνών της Advanced Cell, δημοσιεύτηκαν στο επιστημονικό περιοδικό Science. Η εταιρεία δημιουργούσε κλώνους αγελάδων μεταφέροντας το γενετικό υλικό δερματικών κυττάρων εμβρύων αγελάδας, σε ωάρια αγελάδων των οποίων το γενετικό υλικό είχε αφαιρεθεί. Πολλοί επιστήμονες διατείνονται ότι η κλωνοποίηση δεν αποτελεί ασφαλή τρόπο αναπαραγωγής ζώων, και τονίζουν ότι οι εξετάσεις που υπάρχουν σήμερα δεν μπορούν να διαγνώσουν ανεπαίσθητες ανωμαλίες, όπως διανοητικά προβλήματα. Επίσης πολλοί επιστήμονες υπογραμμίζουν το γεγονός ότι απ’ τα 500 κλωνοποιημένα έμβρυα αγελάδων που δημιούργησε η εταιρεία Advanced Cell Technology επέζησαν μόνο τα 24, και το γεγονός αυτό από μόνο του αποδεικνύει, λένε οι επιστήμονες, πως η μέθοδος της κλωνοποίησης είναι επικίνδυνη. Βιταμίνες επιβραδύνουν τον εκφυλισμό της ωχράς κηλίδος Σύμφωνα με μία νέα μελέτη, η χρήση μεγάλων ποσοτήτων βιταμινών και ιχνοστοιχείων μπορεί να επιβραδύνει τον εκφυλισμό της ωχράς κηλίδος που οφείλεται στο γήρας. Η πάθηση αυτή επιφέρει τύφλωση σε αρκετά άτομα προχωρημένης ηλικίας. Τα αίτιά της είναι άγνωστα. Η ασθένεια καταστρέφει το κεντρικό σημείο του αμφιβληστροειδούς χιτώνα. Το πρώτο σύμπτωμα της ασθένειας είναι η απώλεια καθαρής όρασης. Τα άτομα που πάσχουν απ’ αυτήν δυσκολεύονται στην ανάγνωση, οδήγηση, ακόμα και αναγνώριση προσώπων. Δεν μπορούν να δουν καθαρά στο κέντρο του ματιού και αναγκάζονται να κοιτάζουν από τα πλάγια. Με την πάροδο του χρόνου, μπορεί να επέλθει πλήρης απώλεια όρασης. Το Εθνικό Οφθαλμολογικό Ινστιτούτο διεξήγε την εξάχρονη μελέτη, κατά την οποία πήραν μέρος πέντε χιλιάδες άτομα, ηλικίας 55 έως 80 ετών, από ένδεκα μέρη των ΗΠΑ, που βρίσκονταν σε διάφορα στάδια της ασθένειας. Οι ερευνητές πειραματίστηκαν με συνδυασμούς μεταδόσεων βιταμινών και ιχνοστοιχείων πάνω σε τρείς ομάδες ασθενών, ενώ η κάθε ομάδα ήταν χωρισμένη ανάλογα με την σοβαρότητα της κατάστασης των συμμετεχόντων. Ετσι λοιπόν χορήγησαν σε ορισμένα άτομα ψευδάργυρο, σε άλλα βιταμίνες C και Ε, μαζί με Β-καροτίνη, ενώ σε μία τρίτη ομάδα, ψευδάργυρο συν τις βιταμίνες. Οι υπόλοιποι πήραν μία ανενεργή ουσία. Σύμφωνα με τους επιστήμονες, ο συνδυασμός βιταμινών και ψευδαργύρου δεν είχε κανένα αποτέλεσμα σε ασθενείς που βρίσκονταν στα πρώτα στάδια της αρρώστιας. Αντίθετα , βοήθησαν πολύ άτομα που βρίσκονταν σε πιο προχωρημένα στάδια. Η θεραπεία μείωσε τον κίνδυνο περαιτέρω εξέλιξης της αρρώστιας κατά 25 %. Οι βιταμίνες και ο ψευδάργυρος πρόλαβαν ένα ποσοστό απώλειας όρασης σε άτομα προχωρημένου σταδίου. Οι ασθενείς που τους χορηγήθηκε ψευδάργυρος ή βιταμίνες χωριστά, επίσης παρουσίασαν βελτίωση αλλά όχι τόσο θεαματική. Να τονίσουμε ότι προηγούμενες μελέτες είχαν δείξει ότι άτομα που καταναλώνουν φρούτα και λαχανικά που περιέχουν σημαντικές βιταμίνες διατρέχουν μικρότερο κίνδυνο να προσβληθούν από την ασθένεια αυτή.